Forslag til RÅDETS BESLUTNING om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS)

(forelagt af Kommissionen)

BEGRUNDELSE

1. Det femårige Promise-program [1] indledtes i 1998 med et budget på 25 mio. EUR og det formål at fremme informationssamfundets udvikling i Europa. Promise-aktiviteternes betydning voksede stærkt efter Det Europæiske Råds møde i Lissabon den 23.-24. marts 2000. På dette topmøde satte man sig det mål, at EU skulle blive verdens mest konkurrencedygtige og dynamiske videnbaserede økonomi i løbet af et årti. Det blev erkendt, at udnyttelsen af mulighederne i den nye økonomi og navnlig internettet har stor betydning for Europa. På mødet i Feira den 19.-20. juni 2000 godkendte Det Europæiske Råd handlingsplanen eEurope 2002 med særlige foranstaltninger og initiativer for de europæiske institutioner, medlemsstaterne og den private sektor.

[1] Rådets beslutning 98/253/EF af 30. marts 1998 om et flerårigt EF-program for at fremme informationssamfundet i Europa (EFT L 107 af 7.4.1998).

2. I starten var Promise-aktiviteterne forholdsvis generelle og grupperet omkring følgende målsætninger: For det første oplysning og bevidstgørelse, koncentreret om informationstjenester såsom nyhedsbreve, websteder, undersøgelser og rundspørger, navnlig Eurobarometer-undersøgelser, samt målrettede tiltag over for opinionsledere og særlige målgrupper (små og mellemstore virksomheder). For det andet, optimering af de socio-økonomiske fordele, fortrinsvis på grundlag af pilotprojektundersøgelser og -rundspørger om igangværende aktiviteter i medlemsstaterne. For det tredje målsætningen om at styrke Europas rolle på globalt plan, med hovedvægten på at fremme kontaktnetværk og udveksling af synspunkter via workshopper og konferencer.

Midtvejsevalueringen af Promise-programmet konkluderede, at programmet virkede efter hensigten, især webaktiviteterne og dataindsamlingen. Desuden fremhævedes initiativerne til fremme af god praksis blandt små og mellemstore virksomheder som værdifulde. På baggrund af konklusionerne af topmøderne i Lissabon og Feira blev der i begyndelsen af 2001 udstukket nye retningslinjer for Promise-programmet for at støtte gennemførelsen af eEurope-handlingsplanen og navnlig benchmarking. Dette har givet gode resultater.

3. Handlingsplanen eEurope 2002 opstillede 11 indsatsområder med i alt 64 mål, der skulle nås inden udgangen af 2002. Foranstaltningerne skulle opfylde tre overordnede målsætninger:

- Billigere, hurtigere og sikrere internet

- Investering i mennesker og kvalifikationer

- Stimulering af brugen af internettet.

Metoden i denne handlingsplan og dens fortsættelse eEurope 2005 har tre overordnede aspekter: i) Fremskyndelse af lovgivningstiltag og initiativer på nationalt og europæisk plan (f.eks. ubundtet adgang til abonnentledninger og vedtagelse af den nye lovpakke for telesektoren). ii) Målretning af eksisterende støtteprogrammer, bl.a. Fællesskabets støtteprogrammer inden for regionalpolitik. Ligesom tidligere vil det nye IST-indsatsområde under det sjette rammeprogram finansiere forsknings- og demonstrationsprojekter på relevante områder. iii) Benchmarking.

4. Benchmarking bruges til at måle fremskridtene mod realiseringen af målene i hver enkelt medlemsstat og foretage en sammenligning med de bedst præsterende lande i verden. På rådsmødet om det indre marked den 30. november 2000 blev der fastlagt en liste med 23 benchmarkingindikatorer. To af disse (internetdækning, offentlige serviceydelser på nettet) indgår også i de strukturelle indikatorer under den åbne koordineringsmetode, der blev vedtaget på topmødet i Lissabon. De strukturelle indikatorer vil blive overvåget i en tiårsperiode. eEurope-handlingsplanens benchmarking-websted [2] indeholder i dag nogle af de nyeste data om et bred sæt indikatorer, der måles på et ensartet grundlag i alle de lande, der deltager i programmet. Kommissionen vedtog i februar 2002 en omfattende rapport om benchmarkingaktiviteterne. Benchmarkingoplysningerne støtter indsatsen på nationalt plan ved at sætte medlemsstaterne i stand til at analysere deres præstationer og vurdere fremskridtene set i forhold til eEurope-målene. Således kan medlemsstaterne bedre udnytte det økonomiske og erhvervsmæssige potentiale i den teknologiske udvikling, og navnlig på informationssamfunds området. Webstedet fremhæver desuden eksempler på god praksis med hensyn til politikudformning.

[2] http://europa.eu.int/information_society/europe/benchmarking/index_en.htm

5. I løbet af 2001, hvor brugen af internettet steg hastigt i Europa, blev det klart, at net- og informationssikkerhed er en nøglefaktor i den økonomiske og sociale udvikling. Det er blevet altafgørende for levering af elektroniske tjenester, at sikkerheden omkring transaktioner og data er i orden. Nettenes disponibilitet spiller også en kritisk rolle for andre infrastrukturer. Verden over bliver regeringer i stigende grad klar over, at bredbåndsadgang er afgørende for deres landes økonomiske udvikling. Bredbåndsforbindelser øger hastigheden og kvaliteten i internetadgangen betydeligt og giver adgang til hele viften af multimedieapplikationer samt øget effektivitet i nettene. På mødet i Barcelona anerkendte Det Europæiske Råd, at det er vigtigt, at 'bredbåndsnet gøres almindeligt tilgængelige og anvendes i hele EU inden udgangen af 2005'.

6. Handlingsplanen eEurope 2002 og Promise-programmet udløber ved udgangen af 2002. Imidlertid dækker det mål, som Det Europæiske Råd satte sig i Lissabon, perioden frem til 2010. Derfor må det forventes, at Det Europæiske Råd fortsat vil støtte aktiviteterne til fremme af informationssamfundet ud over 2002. Som svar på opfordringen fra Det Europæiske Råd i Barcelona vedtog Kommissionen den 28. maj 2002 en ny handlingsplan, eEurope 2005. Målene for handlingsplanen er at fremme udviklingen af sikre tjenester og applikationer og sikkert indhold på grundlag af en alment tilgængelig bredbåndsinfrastruktur. For at nå disse mål er det vigtigt at skabe gunstige rammer for private investorer og gøre det lettere for erhvervslivet at tilpasse sig den videnbaserede økonomi.

7. På denne baggrund tegner der sig følgende retningslinjer og mål for det nye program:

a. Mange af de nye politiske tiltag under eEurope 2005 får først virkning på lang sigt. Kommissionen bør derfor overvåge virkningerne på grundlag af et nyt sæt indikatorer, der opstilles i overensstemmelse med de nye indsatsområder (moderne offentlige serviceydelser, e-forvaltning, e-læring, e-sundhed, e-business, samt identifikation og formidling af god praksis). Kandidatlandene bør også inddrages i aktiviteterne. På mellemlang sigt kan aktiviteterne vedrørende benchmarking og god praksis omdannes til et politisk instrument med henblik på at sætte alle EU-lande i stand til at høste fordel af informationssamfundet. Disse aktiviteter har desuden til formål at fremme synergivirkninger og samarbejde mellem medlemsstaterne, EFTA-landene og kandidatlandene samt at fremme udveksling af erfaringer vedrørende god praksis på europæisk plan. I den sammenhæng kunne Forum for Informationssamfundet ud over at gennemføre workshopper og undersøgelser fungere som et ekspertnet, der rådgiver om de udfordringer, der skal overvindes for at videreudvikle informationssamfundet.

b. Både tjenesteudbydere og deres kunder erkender i stigende grad, at sikkerheden i forbindelse med transaktioner og data (udbud af elektroniske tjenester, herunder e-handel og offentlige serviceydelser på nettet) er altafgørende. Kommissionen har erkendt betydningen af sikkerhed i almindelighed og af net- og informationssikkerhed i særdeleshed og har udpeget dette emne som et af hovedindsatsområderne i 2003. Kommissionens meddelelser om net- og informationssikkerhed [3] og internetkriminalitet [4] beskriver de overordnede politiske retningslinjer, hvor der er behov for særlige tiltag. Som et første resultat af disse meddelelser vedtog Rådet en resolution om net- og informationssikkerhed i december 2001, og den 19. april 2002 forelagde Kommissionen et forslag til Rådets rammeafgørelse om angreb på informationssystemer [5]. Et centralt element er den fremtidige oprettelse af en taskforce for internetsikkerhed, der vil styrke medlemsstaternes evne til at reagere på større net- og informationssikkerhedsproblemer. Medlemsstaterne har udtrykt tilfredshed med Kommissionens initiativ i denne henseende. Indsatsen inden for net- og informationssikkerhed vil koncentrere sig om følgende:

[3] KOM(2000) 298 endelig af 6.6.2001.

[4] Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet, KOM(2000) 890 af 22.1.2001.

[5] http://europa.eu.int/comm/dgs/justice_home/index_en.htm

- Støtte til medlemsstaternes bevidstgørelseskampagner for at øge net- og informationssikkerheden

- Dataindsamling og analyse af sikkerhedsrisici.

Tiltagene kan eventuelt knyttes direkte til arbejdet i en taskforce for internetsikkerhed. For at støtte sikkerhedsfremmende aktiviteter fremover kunne der oprettes en sådan taskforce på grundlag af et forslag fra Kommissionen om en rådsbeslutning, der fastlægger procedurer i spørgsmål om net- og informationssikkerhed, som tager behørigt hensyn til den søjleoverskridende dimension af dette spørgsmål.

c. Almen adgang til bredbåndskommunikation vil få en væsentlig positiv indflydelse på økonomien, og adskillige EU-lande har taget fat på at fremskynde bredbåndsudviklingen. Kommissionen støtter udlægningen af bredbåndsnet, særlig i mindre gunstigt stillede regioner, og vil stimulere udveksling af lokale og regionale erfaringer om dette emne i EU.

Forslaget

Det foreslås, at der vedtages et finansielt støtteprogram, der skal ledsage medlemsstaternes indsats for at omdanne Europa til en videnbaseret økonomi. Programmet vil yde et væsentligt bidrag til gennemførelsen af Lissabon-strategien på grundlag af følgende mål:

i) at følge resultaterne i medlemsstaterne og sammenligne dem med de bedste i verden samt træffe passende politiske foranstaltninger, idet man, i det omfang det er muligt, bruger de officielle statistikker, som har udviklet sig betydeligt i denne sektor i løbet af de sidste par år;

ii) at støtte medlemsstaternes indsats som led i eEurope-handlingsplanen, på nationalt og regionalt plan, ved at analysere god praksis vedrørende eEurope og etablere ordninger til udveksling af erfaringer;

iii) at analysere de økonomiske og samfundsmæssige konsekvenser af informationssamfundet med henblik på at reagere med passende politiske tiltag, navnlig hvad angår erhvervslivets konkurrenceevne og samhørigheden;

iv) at øge indsatsen på nationalt og europæisk plan for at forbedre net- og informationssikkerheden og fremme udbygningen af bredbåndsnet.

For at nå disse mål vil programmet yde støtte til følgende typer aktiviteter:

- Dataindsamling og -analyse vedrørende et revideret sæt af benchmarkingindikatorer

- Undersøgelser med det formål at udpege eksempler på god praksis i Europa

- Workshopper og undersøgelser med henblik på at analysere, hvordan erhvervslivet tilpasser sig de strukturelle forandringer, som den digitale teknologi og forvandlingen af samfundet medfører

- Støtte til Forum for Informationssamfundet, bestående af netforbundne eksperter, der repræsenterer en bred vifte af interesser, og som rådgiver Kommissionen om de udfordringer, som udviklingen af informationssamfundet frembyder.

- Støtte til målrettede konferencer, seminarer og workshopper for at fremme samarbejde og udveksling af erfaringer og god praksis blandt de berørte parter og medlemsstaterne.

- Finansiering af specifikke rundspørger, undersøgelser og indsamling af ekspertise på området net- og informationssikkerhed (f.eks. sikkerhedsmekanismer og interoperabilitet mellem disse, netpålidelighed og -beskyttelse, avanceret kryptografi, fortrolighed og sikkerhed i forbindelse med trådløs kommunikation), navnlig vedrørende eksisterende og nye trusler og desuden med henblik på at forberede netsikkerhedstaskforcens aktiviteter.

Programmet vil strække sig over en treårsperiode (2003-2005) med et budget på 25 mio. EUR. Hvert år vil der blive offentliggjort et arbejdsprogram med særlige indsatsområder for det pågældende år. I det sidste år af gennemførelsesperioden vil programmet blive evalueret med det formål at vurdere dets omkostningseffektivitet og afgøre, om det er relevant at videreføre programmet.

2002/0187 (CNS)

Forslag til RÅDETS BESLUTNING om et flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden (MODINIS)

(EØS-relevant tekst)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 157, stk. 3,

under henvisning til forslag fra Kommissionen [6]

[6] EFT C [...], [...], s. [...].

under henvisning til udtalelse fra Europa-Parlamentet [7],

[7] EFT C [...], [...], s. [...].

under henvisning til udtalelse fra Det Økonomiske og Sociale Udvalg [8] og

[8] EFT C [...], [...], s. [...].

ud fra følgende betragtninger:

(1) På mødet i Lissabon den 23.-24. marts 2000 [9] satte Det Europæiske Råd sig det mål, at Europa skulle blive den mest konkurrencedygtige og dynamiske videnbaserede økonomi i verden, og erklærede, at der må anvendes en åben koordineringsmetode til at måle fremskridtene.

[9] Formandskabets konklusioner: http://ue.eu.int/en/Info/eurocouncil/index.htm

(2) På mødet i Feira den 19.-20. juni 2000 [10] godkendte Det Europæiske Råd handlingsplanen eEurope 2002 og understregede navnlig behovet for at formulere mere langsigtede perspektiver for den videnbaserede økonomi og sikre, at alle får adgang til den nye teknologi, og på rådsmødet om det indre marked den 30. november 2000 [11] blev der fastlagt en liste med 23 indikatorer med henblik på at måle resultaterne af eEurope-handlingsplanen.

[10] Formandskabets konklusioner: http://ue.eu.int/en/Info/eurocouncil/index.htm

[11] http://europa.eu.int/information_society/eeurope/benchmarking/indicator_list.pdf

(3) Den 28. maj 2002 forelagde Kommissionen en meddelelse for Rådet, Europa-Parlamentet, Det Økonomiske og Sociale Udvalg og Regionsudvalget med titlen "eEurope 2005: Et informationssamfundet for alle" [12].

[12] KOM(2002) 263 endelig af 28.5.2002.

(4) Den 22 januar 2001 forelagde Kommissionen en meddelelse for Rådet, Europa-Parlamentet, Det Økonomiske og Sociale Udvalg og Regionsudvalget med titlen "Et sikrere informationssamfund: Højnelse af sikkerheden i informationsinfrastrukturerne og bekæmpelse af computerrelateret kriminalitet".

(5) Det Europæiske Råd konkluderede på mødet i Stockholm den 23.-24. marts 2001 [13], at Rådet sammen med Kommissionen burde udarbejde en samlet sikkerhedsstrategi for elektroniske netværk, herunder praktiske gennemførelsesforanstaltninger. Meddelelsen om net- og informationssikkerhed, "Forslag til en europæisk strategi" af 6. juni 2001, var Kommissionens første reaktion på denne opfordring.

[13] http://ue.eu.int/en/Info/eurocouncil/index.htm

(6) Rådets resolution af 30. maj 2001, "eEurope-handlingsplanen: Informations- og datanetsikkerhed", og Rådets resolution af 6. december 2001, "En fælles strategi og særlige foranstaltninger inden for net- og informationssikkerhed", opfordrede medlemsstaterne til at iværksætte særlige tiltag for at øge sikkerheden i elektroniske kommunikationsnet og -systemer. Endvidere bifaldt Rådet Kommissionens planer om at udarbejde en strategi for en mere stabil og sikker drift af internettet og fremsætte forslag om oprettelse af en taskforce for internetsikkerhed.

(7) Overgangen til informationssamfundet medfører nye former for økonomiske, politiske og sociale forbindelser, der kan gøre det lettere for EU at takle dette århundredes udfordringer, og som kan bidrage til vækst, konkurrenceevne og jobskabelse. Med informationssamfundet ændrer de økonomiske og sociale aktiviteter gradvist karakter, og udviklingen har betydelige sektoroverskridende virkninger på områder, der hidtil har været uafhængige af hinanden. De foranstaltninger, der er nødvendige for at realisere informationssamfundet, bør tilgodese den økonomiske og sociale samhørighed i Fællesskabet samt tage højde for risikoen for et todelt samfund og for, at det indre marked skal fungere effektivt.

(8) Der må etableres en ordning for overvågning og udveksling af erfaringer, der sætter medlemsstaterne i stand til at sammenligne og analysere resultater og vurdere fremskridtene i forbindelse med eEurope-handlingsplanen. Gennem en sådan ordning vil medlemsstaterne bedre kunne udnytte det økonomiske og erhvervsmæssige potentiale i den teknologiske udvikling, navnlig på informationssamfundsområdet.

(9) Ved hjælp af benchmarking kan medlemsstaterne vurdere, om de nationale initiativer, de har truffet som led i eEurope-handlingsplanen giver resultater, der er sammenlignelige med resultaterne i andre medlemsstater, og om de fuldt ud udnytter potentialet i den nye teknologi.

(10) Medlemsstaternes indsats som led i eEurope-handlingsplanen kan styrkes yderligere gennem formidling af god praksis. Den europæiske merværdi på området benchmarking og god praksis består i, at man når til en sammenlignende vurdering af resultaterne af forskellige fremgangsmåder, målt på grundlag af en fælles overvågnings- og analysemetode.

(11) Almen adgang til bredbåndskommunikation forventes at påvirke den økonomiske aktivitet betydeligt. Medlemsstaternes initiativer for at fremskynde etableringen af bredbåndsnet omfatter bl.a. støtte fra lokalforvaltninger til projekter vedrørende udvikling af lokal infrastruktur, offentlig-private partnerskaber omkring udlægning af bredbåndsnet samt efterspørgselsaggregering. For at undgå, at der bliver tale om usammenhængende og isolerede tiltag, bør Kommissionen stimulere og støtte udveksling af lokale og regionale erfaringer med det formål at formidle god praksis.

(12) Net- og informationssikkerhed er blevet en forudsætning for yderligere udvikling af et sikkert forretningsmiljø på internettet. Kompleksiteten i spørgsmålet om net- og informationssikkerhed betyder, at de lokale, nationale og, hvor det er relevant, de europæiske myndigheder må tage højde for en række politiske, økonomiske, organisatoriske og tekniske aspekter, når de træffer politiske foranstaltninger på dette område, og samtidig skal de være opmærksomme på kommunikationsnettenes decentraliserede og globale karakter.

(13) For at få større effekt bør de sikkerhedspolitiske foranstaltninger indgå i en europæisk strategi, tage hensyn til, at det indre marked skal fungere effektivt, bygge på øget samarbejde mellem medlemsstaterne og tredjelande samt støtte innovation og styrke de europæiske virksomheders konkurrenceevne på globalt plan. Der bør ydes støtte til medlemsstaternes oplysningskampagner for at øge net- og informationssikkerheden, navnlig ved på europæisk plan at organisere dataindsamling og -analyse samt formidling af god praksis med hensyn til fremadrettede reaktioner på eksisterende og nye sikkerhedstrusler.

(14) Da gennemførelsesforanstaltningerne til denne beslutning er forvaltningsforanstaltninger, jf. artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, bør de vedtages efter forvaltningsproceduren i artikel 4 i nævnte afgørelse [14].

[14] Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen, EFT L 184, 17.7.1999, s. 23.

(15) Gennemførelsen af dette program bør overvåges løbende -

VEDTAGET FØLGENDE BESLUTNING:

Artikel 1

Hermed vedtages et flerårigt program (2003-2005) for tilsyn med handlingsplanen eEurope 2005, formidling af god praksis og forbedring af net- og informationssikkerheden (herefter benævnt 'programmet').

Programmet har følgende mål:

a) at følge resultaterne i medlemsstaterne og sammenligne dem med de bedste i verden, samt træffe passende politiske foranstaltninger, idet man, i det omfang det er muligt, bruger de officielle statistikker;

b) at støtte medlemsstaternes indsats som led i eEurope-handlingsplanen, både på nationalt og regionalt plan, gennem analyse af god praksis vedrørende eEurope og gennem etablering af ordninger til udveksling af erfaringer;

c) at analysere de økonomiske og samfundsmæssige konsekvenser af informationssamfundet med henblik på at reagere med passende politiske tiltag, navnlig hvad angår erhvervslivets konkurrenceevne og samhørigheden;

d) at øge indsatsen på nationalt og europæisk plan for at forbedre net- og informationssikkerheden og fremme udbygningen af bredbåndsnet;

Programmets aktiviteter går på tværs af forskellige sektorer og supplerer Fællesskabets foranstaltninger på andre områder. Tiltagene vil ikke overlappe det arbejde, der udføres inden for samme områder under andre fællesskabsprogrammer.

Formålet med programmet er endvidere at skabe en fælles ramme for samspil på europæisk plan mellem forskellige aktører på nationalt, regionalt og lokalt plan.

Artikel 2

For at nå de mål, der er opstillet i artikel 1, vil der blive iværksat følgende kategorier af aktiviteter:

a) Dataindsamling og -analyse på grundlag af et nyt sæt benchmarkingindikatorer, herunder regionale indikatorer, hvor det er relevant. Der vil blive lagt særlig vægt på data vedrørende hovedmålene for handlingsplanen eEurope 2005.

b) Undersøgelser med henblik på at udpege god praksis på nationalt og regionalt plan, særlig praksis, der bidrager til en vellykket gennemførelse af eEurope-handlingsplanen.

c) Støtte til målrettede konferencer, seminarer og workshopper for at fremme samarbejde og udveksling af erfaringer og god praksis, jf. målsætningen i artikel 1 om at skabe en fælles ramme for samspil mellem aktører på forskellige niveauer.

d) Støtte til Forum for Informationssamfundet, bestående af netforbundne eksperter, der repræsenterer en bred vifte af interesser, og som rådgiver Kommissionen om de udfordringer, som udviklingen af informationssamfundet frembyder.

e) Finansiering af specifikke rundspørger, undersøgelser og workshopper på området informationssikkerhed (f.eks. sikkerhedsmekanismer og interoperabilitet mellem disse, netpålidelighed og -beskyttelse, avanceret kryptografi, beskyttelse af privatlivets fred og sikkerhed i forbindelse med trådløs kommunikation), navnlig vedrørende eksisterende og nye trusler og desuden med henblik på at forberede netsikkerhedstaskforcens aktiviteter.

f) Støtte til en øget indsats på nationalt og europæisk plan for at forbedre net- og informationssikkerheden og udbygge bredbåndsnettene gennem workshopper, møder og udveksling af erfaringer.

Artikel 3

I forbindelse med gennemførelsen af de mål, der er opstillet i artikel 1, og de aktiviteter, der er beskrevet i artikel 2, anvender Kommissionen hensigtsmæssige og relevante midler, navnlig:

a) Indgåelse af kontrakter om gennemførelse af opgaver vedrørende rundspørger, forundersøgelser, detaljerede undersøgelser inden for specifikke områder, demonstrationsforanstaltninger af begrænset omfang, herunder workshopper og konferencer.

b) Indsamling, offentliggørelse og formidling af information og udvikling af webbaserede tjenester.

c) Tildeling af støtte til ekspertmøder, konferencer og seminarer.

d) Forberedende arbejde i forbindelse med et informations- og varslingssystem vedrørende net- og informationssikkerhed (dataindsamling, forbindelser med nationale og internationale IT-alarmtjenester).

Artikel 4

Programmet dækker perioden fra 1. januar 2003 til 31. december 2005.

Finansieringsrammen for gennemførelse af programmet sættes til 25 mio. EUR.

Budgetmyndigheden godkender bevillingerne som led i den årlige budgetprocedure og i overensstemmelse med finansforordningerne.

Artikel 5

Kommissionen er ansvarlig for gennemførelsen af programmet og for koordineringen med andre fællesskabsprogrammer. Kommissionen udarbejder hvert år et arbejdsprogram på grundlag af denne beslutning.

I forbindelse med vedtagelsen af arbejdsprogrammet, herunder den overordnede fordeling af budgetmidler, og af foranstaltningerne til evaluering af programmet, handler Kommissionen i overensstemmelse med de procedurer, der henvises til i artikel 6 i denne beslutning.

Artikel 6

1. Kommissionen bistås af et udvalg, der består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, anvendes den i artikel 4 i afgørelse 1999/468/EF omhandlede forvaltningsprocedure i overensstemmelse med samme afgørelses artikel 7, stk. 3.

3. Fristen i artikel 4, stk. 3, i afgørelse 1999/468/EF fastsættes til tre måneder.

Artikel 7

1. For at sikre, at fællesskabsstøtten anvendes effektivt, sørger Kommissionen for, at der foretages en effektiv forudgående vurdering, overvågning og efterfølgende evaluering af aktiviteter, der gennemføres i henhold til denne beslutning.

2. Under og efter foranstaltningernes gennemførelse evaluerer Kommissionen fremgangsmåden ved gennemførelsen med henblik på at fastslå, om de oprindelige mål er nået.

3. Kommissionen underretter regelmæssigt udvalget om, hvordan programmets gennemførelse generelt forløber.

4. Ved programmets udløb forelægger Kommissionen en evalueringsrapport for Europa-Parlamentet, Rådet og Det Økonomiske og Sociale Udvalg om, hvilke resultater der er opnået under gennemførelsen af de aktiviteter, der henvises til i artikel 2.

Artikel 8

Denne beslutning er rettet til medlemsstaterne.

Udfærdiget i Bruxelles, den

På Rådets vegne

formand

FINANSIERINGSOVERSIGT TIL FORSLAGET

Politikområde: Informationssamfundet

Aktiviteter: eEurope og kommunikationstjenestepolitik

Titel: Informationssamfundet

1. BUDGETPOST (nummer og betegnelse)

B5-331 - Flerårigt program (2003-2005) for tilsyn med eEurope-handlingsplanen, formidling af god praksis og forbedring af net- og informationssikkerheden.

2. SAMLEDE TAL

2.1. Samlet rammebevilling (del B): ... mio. EUR som forpligtelsesbevilling

25 mio. EUR

2.2. Gennemførelsesperiode:

- 3 år, fra den 1.1.2003 til den 31.12.2005

2.3. Samlet flerårigt skøn over udgifterne:

a) Forfaldsplan for forpligtelses-/betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. pkt. 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger(jf. punkt 7.2 og 7.3).

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

|X| Forslaget er foreneligt med den gældende finansielle programmering. Der vil blive foretaget en omfordeling af midlerne under de eksisterende budgetkonti.

| | Forslaget kræver omprogrammering af de relevante poster i de finansielle overslag.

| | Omprogrammeringen kan betyde, at bestemmelserne i den interinstitutionelle aftale må tages i brug.

3. BUDGETSPECIFIKATIONER

>TABELPOSITION>

4. RETSGRUNDLAG

Artikel 157, stk. 3, i traktaten.

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Den oprindelige handlingsplan, eEurope 2002, udløber ved udgangen af 2002. Imidlertid kræver det mål, som Det Europæiske Råd i Lissabon satte sig for 2010, en videre indsats på området e-økonomi. Som svar på opfordringen fra Det Europæiske Råd i Barcelona vedtog Kommissionen den 28. maj 2002en ny handlingsplan, eEurope 2005. Målene for handlingsplanen er at fremme udviklingen af sikre tjenester og applikationer og sikkert indhold på grundlag af en alment tilgængelig bredbåndsinfrastruktur. For at følge aktiviteterne under denne handlingsplan må benchmarkinganalyserne og undersøgelserne af god praksis videreføres, navnlig i forbindelse med overvågningen af strukturelle indikatorer, der er iværksat for at opfylde målsætningen om, at EU skal blive den mest konkurrencedygtige videnbaserede økonomi i verden inden 2010.

Selv om internetdækningen er vokset betydeligt, er der fortsat behov for at stimulere brugen af internet og fremme en strukturel reform, for at vi kan høste det fulde udbytte af den nye økonomi. Der er også stadig store forskelle medlemsstaterne imellem. Værdien af nettet vil stige væsentligt, hvis dækningen og brugen øges i de områder, hvor den fortsat ligger lavt.

Programmet vil danne grundlag for at sammenligne foranstaltninger, udvikle samarbejdsmekanismer, pege på styrkepunkter og svagheder i europæiske lande, der følger den åbne koordineringsmetode, og foretage benchmarking af resultater i forhold til de bedste i verden.

Endvidere vil programmet behandle sikkerheden i forbindelse med elektroniske transaktioner og data, der er blevet altafgørende for leveringen af elektroniske tjenester, herunder e-handel og offentlige ydelser via nettet. Sikkerhedsaspektet fik tilføjet en ny dimension den 11. september, og dette spørgsmål er blevet en af Kommissionens hovedprioriteter.

5.1.2. Dispositioner, der er truffet på grundlag af forhåndsevalueringen

Der er udarbejdet en rapport om forhåndsevalueringen, som er vedlagt nærværende beslutningsforslag. Rapporten berører også resultaterne af midtvejsevalueringen af Promise-programmet, der tidligere var grundlaget for finansiering af tilsvarende aktiviteter.

5.2. Indsatsområder og nærmere bestemmelser for støtten

i) at følge medlemsstaternes resultater og sammenligne dem med de bedste i verden, idet man, i det omfang det er muligt, bruger de officielle statistikker;

ii) at støtte og analysere bedste praksis på eEurope-området og etablere ordninger for udveksling af erfaringer;

iii) at analysere de økonomiske og samfundsmæssige konsekvenser af informationssamfundet med henblik på at reagere med passende politiske tiltag;

iv) at yde støtte til forbedring af net- og informationssikkerhed og udbygning af bredbåndsnet.

For at nå disse mål vil der blive iværksat følgende aktiviteter:

- Dataindsamling og -analyse på grundlag af et nyt sæt benchmarkingindikatorer, herunder regionale indikatorer, hvor det er relevant. Der vil blive lagt særlig vægt på data vedrørende hovedmålene for eEurope-handlingsplanen.

- Undersøgelser med henblik på at udpege god praksis på nationalt og regionalt plan, særlig praksis, der bidrager til en vellykket gennemførelse af eEurope-handlingsplanen.

- Støtte til Forum for Informationssamfundet, bestående af netforbundne eksperter, der repræsenterer en bred vifte af interesser, og som rådgiver Kommissionen om de udfordringer, som udviklingen af informationssamfundet frembyder.

- Støtte til målrettede konferencer, seminarer og workshopper for at fremme samarbejde og god praksis blandt økonomiske aktører og medlemsstaterne.

- Finansiering af specifikke rundspørger, undersøgelser og indsamling af ekspertise på området informationssikkerhed, navnlig eksisterende og nye trusler (f.eks. sikkerhedsmekanismer og interoperabilitet, netpålidelighed og -beskyttelse mv.) med henblik på at forberede netsikkerhedstaskforcens aktiviteter.

5.3. Gennemførelsesmetoder

Foranstaltningen forvaltes direkte af Kommissionen, uden brug af eksternt personale.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

6.1.1. Finansieringsstøtte

Forpligtelsesbevillinger i millioner euro (3 decimaler)

>TABELPOSITION>

6.2. Beregning af omkostningerne pr. foranstaltning i budgettets del B (hele programperioden)

Forpligtelsesbevillinger i millioner euro (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

Beløbene modsvarer de samlede udgifter i en tolvmåneders periode.

7.3. Andre administrative udgifter som følge af foranstaltningen

>TABELPOSITION>

Beløbene modsvarer de samlede udgifter i en tolvmåneders periode.

(1) Det specificeres, hvilken udvalgstype der er tale om, og hvilken gruppe udvalget tilhører.

>TABELPOSITION>

8. RESULTATOPFØLGNING OG EVALUERING

8.1. Resultatopfølgningssystem

For at sikre effektiv anvendelse af EF's midler skal Kommissionen sørge for, at aktiviteterne i henhold til denne beslutning først iværksættes efter offentlige udbud, og at de overvåges og evalueres korrekt.

8.2. Hvordan og hvor ofte skal der evalueres-

Programmet vil blive evalueret ved udløbet af gennemførelsesperioden i slutningen af 2005. Evalueringen af programmet vil blive overdraget til en gruppe af eksterne bedømmere efter et offentligt udbud.

9. FORHOLDSREGLER MOD SVIG

(Finansforordningens artikel 3, stk. 4: "Kommissionen giver, for at forebygge risiko for svig og uregelmæssigheder, i finansieringsoversigten oplysning om eksisterende eller påtænkte forebyggende og beskyttende foranstaltninger.")

Udbetalinger til enhver tjenesteydelse eller til bestilte undersøgelser forhåndskontrolleres af Kommissionens tjenestegrene under hensyntagen til eventuelle kontraktlige forpligtelser, principper for god husholdning og god finansiel og forvaltningsmæssig praksis. Alle aftaler og kontrakter mellem Kommissionen og modtagere af udbetalinger vil indeholde bestemmelser om forholdsregler mod svig (tilsyn, rapporteringskrav m.v.).